Só maak jy as jy in jou motor vasgekeer word tydens onluste | Maroela Media
Só maak jy as jy in jou motor vasgekeer word tydens onluste
Tydens die onluste in Pretoria in Junie 2016. Foto: Twitter
Die Automobiel-Assosiasie (AA) het Woensdag in 'n verklaring gesê dit is belangrik dat padgebruikers moet weet hoe om onluste-situasies te hanteer wanneer hulle tydens só 'n situasie in 'n motor vasgekeer word.
Dit volg nadat talle betogers in Atteridgeville, Hercules, Mabopane, Soshanguve en Mamelodi in Pretoria in hegtenis geneem is op aanklagte van openbare geweld, diefstal en die besit van gesteelde goedere tydens onluste wat dié stad in 'n vlammehel gedompel het.
Die AA het gesê dit is belangrik om in dié huidige konteks die media dop te hou vir roetes om te vermy en die "live"-funksie op jou navigasiestelsel te gebruik om heeltyd te kan sien wat aangaan by die roetes naby jou.
Die organisasie beklemtoon ook die belangrikheid daarvan om gehoor te gee aan polisieopdragte of om die polisie onmiddellik te bel sou jy jou in 'n onluste-situasie bevind.
Volg ook dié wenke:
Bly so lank as moontlik in jou motor.
Gespe jou sitplekgordel los om te verseker dat jy vinnig uit die motor kan ontsnap wanneer dit nodig is.
Hou jou motor konstant aan die beweeg sover as moontlik en hou jou oë oop vir maklike ontsnaproetes.
Moenie teen betogers vasry, jou motor se enjin vinnig laat loop (rev) of die mense terg nie, omdat die skare dan kwater kan raak vir jou.
Moet ook nie die betogers tart deur te skreeu, toeter te druk of gebare te wys nie.
Bly kalm om te verseker jy weet presies wat om jou aan die gang is.
Bel die polisie onmiddellik.
As jy vasgekeer is in jou motor en nie van die skare kan ontsnap nie, klim uit jou motor en ontsnap te voet – jou lewe is baie belangriker as jou motor of enige ander besitting.
Vir meer inligting, besoek gerus die AA se webwerf.
Deel van: Goeie goed, Motors
Luister: Nou lewer ek pizzas af vir 'n lewe
Kan jy glo dat jy in jou eie land gewaarsku word dat jou mede landgenote jou in hul massas leed wil aandoen!!! Dit is veronderstel om net in onontwikkelde barbaarse gemeenskappe plaas te bind.
En as dit al motor is wat jy het en geen versekering hoe kan jy jou motor sommer netso los en vlug laat dit uitgebrand word? ai tog….al die soort dinge wat ons gewone eerbare mense op straat nie alles moet deurmaak nie.
Dankie Maroela dat julle die inligting weergee. Kan julle asseblief n gereelde reeks artikels he hoe ons onsself kan beskerm in noodsituasies, onluste, wanneer inbrekers in die huis of in ons slaapkamer kom, hoe om dit in eerste plek te keer, wanneer ons gekaap word ens?
Hartseer as mens se lank mens moet heeltyd idees gee oor
Wat om te doen as jou motor in geweld vasgekeer word
Wat doen jy as jy gekaap word
Wat doen jy as die polisie jou aftrek, trek jy af of nie
Wat doen jy as jy voor TV sit (sluit deure, sit solank alarm aan, bring honde in sluit karre agter garage toe)
Wat doen jy as jy verkrag word
Wat doen jy as jy op 'n plaas bly om lewendig te bly
Wat doen jy as jou regering jou geld steel …. ens ens ens ens ens ens
Ek los my voertuig enige tyd, ek ry nie sonder versekering nie. Al neem mens net derdeparty brand en diefstal uit. Sasria tree in werking met die oproer en onluste. 'n Lewe is baie meer werd as enige besitting. Die beste is, vermy sulke paaie indien moontlik. Gewoonlik is die media daar om ons redelik op hoogte te hou, fcb en roepradio's het baie gehelp die week vir die mense wat in die omgewings woon.